Ο πρόεδρος του ΚΕΕΛΠΝΟ, παρουσία μελών του ΔΣ, συμμετέχοντας σε ημερίδα που διοργανώθηκε από τη «Θετική Φωνή» και το υπουργείο Δικαιοσύνης με θέμα «HIV & διακρίσεις. Εντοπίζοντας το στίγμα του στίγματος», αφού ευχαρίστησε τους διοργανωτές για την ευκαιρία να απευθυνθεί στην κοινότητα των οροθετικών ατόμων, έκανε την ακόλουθη δήλωση:

«Σήμερα σαν νέος Πρόεδρος του ΚΕΕΛΠΝΟ και εκπροσωπώντας σύσσωμο και ομόφωνο το Διοικητικό Συμβούλιο, στέκομαι απέναντί σας με σεβασμό και θέλω να ζητήσω δημόσια συγγνώμη εξ ονόματος του Οργανισμού που –αν και θα έπρεπε να βρίσκεται στην πρωτοπορία της υπεράσπισης των δικαιωμάτων των ευπαθών ομάδων– καθοδηγήθηκε από σκοταδιστικές και αντιεπιστημονικές προκαταλήψεις».

«Αρωγοί στα ιατρικά και κοινωνικά προβλήματα»

Ο Θ. Ρόζενμπεργκ τόνισε επίσης ότι όλα τα στελέχη του Κέντρου, όλες οι δομές, τα μέλη του ΔΣ και οι συνεργάτες θα είναι αρωγοί στα σοβαρά ιατρικά αλλά κύρια – κοινωνικά προβλήματα που αντιμετωπίζει η κοινότητα των οροθετικών.

Και κλείνοντας την τοποθέτησή του διαβεβαίωσε ότι «ως νέα Διοίκηση του ΚΕΕΛΠΝΟ στοχεύει στη διαμόρφωση νέου, σύγχρονου θεσμικού πλαισίου, το οποίο θα προβλέπει τις απαραίτητες διαδικασίες και δικλείδες ασφαλείας που θα καθιστούν αδύνατη στο μέλλον την αυθαιρεσία και την καταπάτηση των ατομικών δικαιωμάτων, ενώ παράλληλα θα διασφαλίζουν την πιο πλήρη και ουσιαστική προστασία της δημόσιας υγείας».